**Career Choices Dewis Gyrfa**

**Polisi Amrywiaeth a Chynhwysiant**

Mae Career Choices Dewis Gyrfa Ltd (CCDG), sy’n masnachu fel Gyrfa Cymru Careers Wales, yn is-gwmni dan berchenogaeth lwyr Llywodraeth Cymru a ffurfiwyd ar 1 Ebrill 2013. Mae’r cwmni yn darparu gwasanaethau gwybodaeth, cyngor ac arweiniad annibynnol, diduedd a dwyieithog\* ynghylch gyrfaoedd yng Nghymru.

\*Ystyr gwasanaethau dwyieithog yw gwasanaethau yn y Gymraeg a’r Saesneg. Yn unol â Mesur y Gymraeg (Cymru) 2011, mae CCDG, fel cyflogwr a darparwr gwasanaethau, yn ymrwymo i’r gofynion a bennwyd gan Gomisiynydd y Gymraeg neu Lywodraeth Cymru.

**Y Cyd-destun Polisi**

Mae’r ddogfen bolisi hon yn amlinellu ein hymrwymiad o ran darparu gwasanaethau i’r cyhoedd yng Nghymru ac fel cyflogwr. Rydym yn ymroddedig i annog diwylliant cefnogol a chynhwysol ac i sicrhau bod amrywiaeth a chynhwysiant wedi’u hymwreiddio ym mhob elfen o’r busnes.

Amlinellir ein dyletswyddau yn Rheoliadau Deddf Cydraddoldeb 2010 (Cymru) a ddaeth i rym ym mis Ebrill 2011. Fel corff cyhoeddus sy’n gweithredu yng Nghymru, rydym yn gweithio tuag at y nodau llesiant a gynhwysir yn Neddf Llesiant Cenedlaethau’r Dyfodol (Cymru) 2015.

Rydym yn ymrwymo i ystyried anghenion unigolion yn eu gwaith o ddydd i ddydd ac i ddeall sut y bydd ein gwasanaethau yn effeithio ar wahanol bobl, ac i roi ystyriaeth briodol i’r angen i wneud y canlynol:

* dileu gwahaniaethu, aflonyddu ac erledigaeth anghyfreithlon, ac unrhyw ymddygiad arall a waherddir gan y Ddeddf Cydraddoldeb.
* hybu cyfle cyfartal rhwng pobl sy’n rhannu un neu ragor o nodweddion gwarchodedig a phobl nad ydynt yn eu rhannu
* meithrin cysylltiadau da rhwng pobl sy’n rhannu un neu ragor o nodweddion gwarchodedig a phobl nad ydynt yn eu rhannu

Rydym hefyd yn ymrwymo i hybu cyfle cyfartal rhwng pobl o wahanol grwpiau, sy’n cynnwys yr angen i wneud y canlynol:

* dileu neu leihau anfantais a ddioddefir gan bobl oherwydd eu nodweddion gwarchodedig
* diwallu anghenion pobl â nodweddion gwarchodedig
* annog pobl â nodweddion gwarchodedig i gymryd rhan lle mae cyfranogiad yn isel
* mynd i’r afael â rhagfarn a hybu dealltwriaeth rhwng pobl o wahanol grwpiau.

Wrth ymgymryd â’n dyletswyddau, byddwn yn ystyried ein dyletswyddau cyffredinol wrth wneud y canlynol:

* Datblygu, gwerthuso ac adolygu polisïau
* Cynllunio, darparu a gwerthuso gwasanaethau
* Comisiynu a chaffael gwasanaethau gan eraill

O ran gwasanaethau i’r cyhoedd yng Nghymru, gallwn nodi meysydd darpariaeth lle caniateir trin rhai pobl yn fwy ffafriol nag eraill. Enghraifft o hyn fyddai os yw cyfleoedd neu sectorau cyflogaeth heb gynrychiolaeth ddigonol gan unigolion sy’n rhannu un neu ragor o’r nodweddion gwarchodedig a restrir.

.

**Rolau a chyfrifoldebau**

|  |  |
| --- | --- |
| **Rôl** | **Cyfrifoldeb** |
| Cyfarwyddwr â’r prif gyfrifoldeb am amrywiaeth a chynhwysiant | * Sicrhau bod y sefydliad yn cyflawni ei ddyletswyddau, fel yr amlinellir yn y Ddeddf Cydraddoldeb, fel cyflogwr a darparwr gwasanaethau. * Adrodd i’r Bwrdd ynghylch cydymffurfiaeth y sefydliad â’r Ddeddf a thynnu sylw at feysydd pryder a’r camau a gymerwyd. * Adrodd i Lywodraeth Cymru ynghylch cydymffurfiaeth y sefydliad â’r Ddeddf a thynnu sylw at unrhyw feysydd pryder a’r camau a gymerwyd. |
| Pennaeth â’r prif gyfrifoldeb am amrywiaeth a chynhwysiant (gweithwyr)  Pennaeth â’r prif gyfrifoldeb am amrywiaeth a chynhwysiant (gwasanaethau i gwsmeriaid) | * Sicrhau bod yr holl bolisïau a chanllawiau priodol yn cael eu diweddaru a’u hadolygu, a bod y polisi amrywiaeth a chynhwysiant trosfwaol yn cael ei adolygu’n flynyddol, a chynnal gwybodaeth gyfredol am y maes y mae’n ei arwain. * Cefnogi’r timau priodol wrth sicrhau dealltwriaeth o’r gofynion, fel y nodir yn y Ddeddf Cydraddoldeb, yn enwedig mewn perthynas â CCDG/Gyrfa Cymru fel corff cyhoeddus. * Cynnull a chadeirio’r grŵp llywio amrywiaeth a chynhwysiant a monitro’r camau gweithredu dilynol sy’n berthnasol i’w gyfrifoldeb am y maes y mae’n ei arwain. * Cefnogi’r sefydliad i ddeall effaith arferion ar y polisi hwn, gan ddefnyddio data perthnasol yn effeithiol. |
| Tîm yr Uwch-reolwyr | * Sicrhau bod yr holl wasanaethau yn cydymffurfio â’r ddeddfwriaeth amrywiaeth a chynhwysiant a’r polisi hwn. |
| Tîm yr Uwch-reolwyr | * Cwblhau asesiadau priodol o’r effaith ar gydraddoldeb wrth ymgymryd ag unrhyw newidiadau i’r gwasanaethau a gynigir, gan ddefnyddio egwyddorion ymgysylltu ac ymgynghori. * Sicrhau bod yr holl gyfathrebu yn defnyddio sianeli priodol, gan ystyried anghenion gwahanol ddefnyddwyr. |
| Pennaeth TGCh | * Sicrhau bod data ynghylch nodweddion gwarchodedig yn gywir ac yn cael ei gyflwyno’n effeithlon i gynllunio gwasanaethau. |
| Pennaeth Cyllid a Chyfleusterau | * Sicrhau bod cyfleusterau’r cwmni yn cyflawni dyletswyddau’r sefydliad mewn perthynas â’r Ddeddf Cydraddoldeb. * Sicrhau bod prosesau caffael a chomisiynu gwaith dan gontract yn cyflawni’r un dyletswyddau. |
| Grŵp Llywio Amrywiaeth a Chynhwysiant (bydd y grŵp hwn yn cynnwys cynrychiolwyr o’r holl dimau, adrannau a gwasanaethau a gynigir i’r cyhoedd yng Nghymru) | * Monitro cynnydd mewn perthynas â’r Cynllun Cydraddoldeb Strategol. * Adolygu’r polisi yn flynyddol. * Nodi meysydd i’w gwella yn ein gwaith, gan gynnwys anghenion dysgu a datblygu. * Derbyn tystiolaeth a chyngor gan wahanol sefydliadau partner sy’n cynrychioli unigolion neu grwpiau i sicrhau newid a gwelliannau. |
| Yr holl weithwyr | * Cydymffurfio â’r polisïau a’r canllawiau perthnasol ac ymrwymo i weithredu o fewn cod ymddygiad a gwerthoedd y sefydliad, fel gweithwyr a darparwyr gwasanaethau. |

**Cwmpas**

Mae’r polisi hwn yn cwmpasu pobl neu grwpiau sy’n rhannu un neu ragor o’r nodweddion gwarchodedig a nodir yn y Ddeddf Cydraddoldeb, sef:

* Oedran
* Anabledd
* Ailbennu rhywedd
* Beichiogrwydd a mamolaeth
* Hil, gan gynnwys tarddiad ethnig neu genedlaethol, lliw neu genedligrwydd
* Crefydd neu gred – gan gynnwys diffyg cred
* Rhyw
* Cyfeiriadedd rhywiol.

Mae cymhwyso priodas a phartneriaeth sifil mewn perthynas â’r gofyniad yn golygu rhoi ystyriaeth briodol i’r angen i ddileu gwahaniaethu anghyfreithlon mewn cyflogaeth.

*Nid yw’r iaith Gymraeg wedi’i chynnwys yng nghwmpas y Ddeddf Cydraddoldeb, fodd bynnag, mae wedi’i chynnwys yn y polisi hwn o ran monitro, gweithredu ac adrodd. Nodir manylion penodol ar gamau gweithredu mewn perthynas â chydymffurfiaeth y sefydliad â’r safonau perthnasol a bennwyd gan Gomisiynydd y Gymraeg neu Lywodraeth Cymru mewn polisi ar wahân*.

**Ymrwymiad**

1. Mae ein gwasanaethau yn cefnogi cwsmeriaid i gynllunio datblygiad eu gyrfa ac i wneud penderfyniadau ynghylch llwybrau drwy addysg, hyfforddiant a gwaith sy’n seiliedig ar ddealltwriaeth realistig o’u galluoedd a’r cyfleoedd sydd ar gael iddynt. Mae ein gwerthoedd sefydliadol yn cael eu cymhwyso i gyd-destun ein holl wasanaethau, ni waeth sut y cânt eu darparu i’r defnyddiwr.
2. Wrth asesu unrhyw wasanaethau a gynigir, bydd y sefydliad yn ystyried cyd-destun yr ardal lle cynigir y gwasanaethau. Golyga hyn y byddwn yn ystyried demograffeg a nodweddion y boblogaeth sy’n berthnasol i ranbarth neu awdurdod lleol wrth newid y gwasanaethau a gynigir gennym ac yn cynnal asesiad o’r effaith ar gydraddoldeb.
3. Bydd y defnydd o ddelweddau, iaith a’r cyfryngau amrywiol a ddefnyddir i hyrwyddo neu ddarparu gwasanaethau yn rhoi ystyriaeth i wahanol anghenion ein cwsmeriaid.
4. Fel cyflogwr, byddwn yn cydymffurfio â’r ddeddfwriaeth berthnasol, gan sicrhau budd pennaf ein gweithwyr. Bydd hyn yn cynnwys polisïau a gweithdrefnau adnoddau dynol sy’n ymwneud â recriwtio, datblygiad personol, salwch ac absenoldeb, absenoldeb sy’n ystyriol o deuluoedd, disgyblu staff a chwynion cyflogaeth, chwythu’r chwiban, gwahaniaethu, aflonyddu a bwlio.
5. Anogir gweithwyr i ddatblygu eu dysgu a’u datblygiad eu hunain. At y diben hwn, mae gan y sefydliad fodiwlau amrywiaeth a chynhwysiant i gefnogi gweithwyr o ran gwell dealltwriaeth o’r gwahanol nodweddion gwarchodedig. Mae mewnrwyd y cwmni yn cynnwys adnoddau sydd hefyd yn cynnig arweiniad, gwybodaeth a manylion am sefydliadau sy’n cynrychioli grwpiau neu bobl ag un neu ragor o nodweddion gwarchodedig. Bydd mewnbwn ychwanegol gan sefydliadau i gefnogi gwell dealltwriaeth gan ein gweithwyr neu ddatblygu sgiliau ychwanegol yn cael ei ystyried gan y grŵp llywio amrywiaeth a chynhwysiant a bydd argymhellion yn seiliedig ar y Cynllun Cydraddoldeb Strategol.

**Prosesau**

Ymgysylltu: Cynnwys ac ymgynghori:

Wrth gynllunio ac ystyried amcanion amrywiaeth a chynhwysiant, rydym yn ymrwymo i wneud y canlynol:

* ymgynghori â’n gweithwyr ein hunain (a wneir drwy arolwg ar fewnrwyd y cwmni neu mewn llythyr newyddion)
* asesu effaith ein polisïau a’n harferion gan ddefnyddio data priodol a pherthnasol, yn ogystal â chael adborth gan sefydliadau partner
* paratoi, cyhoeddi ac adolygu Cynllun Cydraddoldeb Strategol

Bydd aelodau’r grŵp llywio amrywiaeth a chynhwysiant yn cynnwys rheolwyr sy’n cynrychioli croestoriad o dimau a chyfarwyddiaethau’r sefydliad. Bydd y grŵp yn cytuno ar y Cynllun Cydraddoldeb Strategol ac yn monitro perfformiad y sefydliad mewn perthynas â’r targedau a’r camau gweithredu a nodir yn y cynllun. Bydd y cynllun yn cael ei ddiweddaru’n flynyddol ac adroddir i’r cyfarwyddwr perthnasol ynghylch unrhyw ddiffygion.

Monitro: Gweithredu ac Adrodd

* Byddwn yn cyhoeddi ein polisi amrywiaeth a chynhwysiant, ynghyd â’n Cynllun Cydraddoldeb Strategol, ar wefan y sefydliad, yn ogystal â mewnrwyd y cwmni, fel eu bod ar gael i’n gweithwyr a’n cwsmeriaid.
* Bydd yr adroddiad ynghylch dyletswydd y sector cyhoeddus yn cael ei rannu â Llywodraeth Cymru, Bwrdd CCDG a’r grŵp llywio cydraddoldeb ac amrywiaeth, ac yn cael ei roi ar fewnrwyd y cwmni.
* Bydd unrhyw archwiliad sy’n ymwneud ag amrywiaeth a chynhwysiant neu sy’n tynnu sylw at ddiffygion neu arferion gorau perthnasol yn cael ei rannu â’r grŵp llywio amrywiaeth a chynhwysiant a’r penaethiaid perthnasol.
* Bydd prosesau hunanwerthuso’r sefydliad yn monitro ac yn tynnu sylw at arferion gorau a diffygion sy’n ymwneud â chydraddoldeb ac amrywiaeth.
* Bydd system a pholisi cwynion y sefydliad yn ei alluogi i nodi a yw unrhyw adborth negyddol a gafwyd yn awgrymu yr aed yn groes i’r polisi hwn, ac ymchwilir i unrhyw gwynion o’r fath ac adroddir i Lywodraeth Cymru yn eu cylch.

**Gweinyddiaeth y Ddogfen**

**Awdur:** Phil Bowden Pennaeth Ansawdd a Chynllunio

**Y math o bolisi:** Cydymffurfiaeth

**Dyddiad:** Gorffennaf 2021 (i’w adolygu cyn pen 12 mis)

**Fersiwn:** Terfynol